ওয়েব ডেস্ক: ফাঁকা রাস্তা পেয়েই দারুণ স্পিডে গাড়ি ছোটাচ্ছেন? সাবধান! আপনি জানতে পারছেন না, আপনার ওপরে নজর রাখছে অদৃশ্য ক্যামেরা। স্পিড লিমিট ক্রস করলেই SMS পৌছচ্ছে ফোনে। বেপরোয়া গতির দাপট রুখতে নতুন উদ্যোগ কলকাতা পুলিসের। ফাঁকা রাস্তা মানেই গতি.... রকেটের গতিতে গাড়ি ছোটানোর স্বপ্ন বাস্তব করার চেষ্টা... তবে গতি নিয়ন্ত্রণের বাইরে চলে গেলেই দুর্ঘটনা। বেপরোয়া গতিতে লাগাম দিতে আগেই কলকাতার রাস্তা বসেছিল স্পিড ক্যাম আর ডিসপ্লে বোর্ড। তবে তার পরেও বেপরোয়া গতিতে রাশ টানা যাচ্ছিল না। ভি সলমন নেশাকুমার জানিয়েছেন, ডিসপ্লে বোর্ডের সামনে আসলেই গাড়ির গতি কমিয়ে দেওয়ার প্রবণতা তৈরি হয়েছে।  স্পিড ক্যাম ক্রস করে ফের বাড়িয়ে দেওয়া হচ্ছে গাড়ির গতি। এই প্রবণতা রুখতেই নতুন নতুন পদ্ধতি নিয়েছে কলকাতা পুলিস। নিয়মিত স্পিডক্যামের লোকেশন বদল করা হচ্ছে। বসানো হয়েছে গোপন ক্যামেরা । যা পিছন থেকে গাড়ির স্পিড রিড করবে। তাই শুধু ডিজিট্যাল বোর্ডেই আপনার গাড়ির গতি উঠছে, এমন ভাবলে ভুল করবেন। গোপন ক্যামেরার অদৃশ্য নজরদারিতে রয়েছেন আপনি। তাই স্পিড লিমিট ক্রস করলেই সোজা পুলিসের SMS চলে আসবে আপনার ফোনে।